b'\n_START_ARTICLE_\nParatacamita\n_START_SECTION_\nCaracter\xc3\xadstiques\n_START_PARAGRAPH_\nLa paratacamita \xc3\xa9s un halur de f\xc3\xb3rmula qu\xc3\xadmica Cu\xe2\x82\x83(Cu,Zn)(OH)\xe2\x82\x86Cl\xe2\x82\x82. Cont\xc3\xa9 zinc essencial; per tant no es pot considerar un polimorf de l\'atacamita. Cristal\xc2\xb7litza en el sistema trigonal. La seva duresa a l\'escala de Mohs \xc3\xa9s 3. Es pot confondre f\xc3\xa0cilment amb la clinoatacamita, amb la qual es troba estretament relacionada. Tamb\xc3\xa9 est\xc3\xa0 molt relacionada amb la herbertsmithita i la gillardita (ambd\xc3\xb3s han redu\xc3\xaft a la meitat els eixos en comparaci\xc3\xb3 amb la paratacamita). En escalfar-la, la paratacamita es transforma reversiblement en herbertsmithita entre 353 i 393 K._NEWLINE_Segons la classificaci\xc3\xb3 de Nickel-Strunz, la paratacamita pertany a "03.DA: Oxihalurs, hidroxihalurs i halurs amb doble enlla\xc3\xa7, amb Cu, etc., sense Pb" juntament amb els seg\xc3\xbcents minerals: atacamita, melanotal\xc2\xb7lita, botallackita, clinoatacamita, hibbingita, kempita, bello\xc3\xafta, herbertsmithita, kapellasita, gillardita, haydee\xc3\xafta, anatacamita, claringbullita, barlowita, simonkolle\xc3\xafta, buttgenbachita, connellita, abhurita, ponomarevita, anthonyita, calumetita, khaidarkanita, bobkingita, avdoninita i dronino\xc3\xafta.\n_START_SECTION_\nFormaci\xc3\xb3 i jaciments\n_START_PARAGRAPH_\n\xc3\x89s un mineral secundari de coure. Va ser descrita amb els exemplars trobats a les mines Generosa i Herminia, a la localitat de Caracoles, al districte de Sierra Gorda (Regi\xc3\xb3 d\'Antofagasta, Xile). Ha estat descrita en tots els continents del planeta, a excepci\xc3\xb3 de l\'Ant\xc3\xa0rtida.'